CELEX: 32022D1014
Language: sk
Date: 2022-06-17 00:00:00
Title: Rozhodnutie Rady (EÚ) 2022/1014 zo 17. júna 2022 o pozícii, ktorá sa má v mene Únie zaujať vo vzťahu k Spojenému kráľovstvu Veľkej Británie a Severného Írska, pokiaľ ide o určenie dátumu podľa článku 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 uvedenej dohody

28.6.2022   
               
               
                  SK
               
               
                  Úradný vestník Európskej únie
               
               
                  L 170/68
               
            
         ROZHODNUTIE RADY (EÚ) 2022/1014
         zo 17. júna 2022
         o pozícii, ktorá sa má v mene Únie zaujať vo vzťahu k Spojenému kráľovstvu Veľkej Británie a Severného Írska, pokiaľ ide o určenie dátumu podľa článku 540 ods. 2 Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 uvedenej dohody
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä jej článok 16 ods. 2 a článok 87 ods. 2 písm. a) v spojení s jej článkom 218 ods. 9,
         so zreteľom na rozhodnutie Rady (EÚ) 2021/689 z 29. apríla 2021 o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (1),
         so zreteľom na návrh Európskej komisie,
         keďže:
         
                     (1)
                  
                  
                     V Dohode o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (2) (ďalej len „dohoda o obchode a spolupráci“) sa stanovuje vzájomná spolupráca medzi príslušnými orgánmi presadzovania práva členských štátov na jednej strane a Spojeného kráľovstva na strane druhej, pokiaľ ide o automatizované porovnávanie profilov DNA, daktyloskopických údajov a údajov o evidencii vozidiel. Podmienkou takejto spolupráce je, že Spojené kráľovstvo musí najprv prijať potrebné vykonávacie opatrenia a podrobiť sa hodnoteniu zo strany Únie.
                  
               
                     (2)
                  
                  
                     Na základe celkovej hodnotiacej správy, v ktorej sa zhrnú výsledky príslušného dotazníka, hodnotiacej návštevy a prípadne skúšobnej prevádzky, určí Únia dátum alebo dátumy, od ktorých môžu členské štáty poskytovať Spojenému kráľovstvu takéto údaje podľa dohody o obchode a spolupráci.
                  
               
                     (3)
                  
                  
                     Spojené kráľovstvo sa takisto muselo podrobiť hodnoteniu, pokiaľ ide o vyhľadávanie a porovnávanie profilov DNA a daktyloskopických údajov, v prípade ktorých už boli prepojenia so Spojeným kráľovstvom ustanovené v súlade s „prümským“acquis Únie, ako sa uvádza v rozhodnutiach Rady 2008/615/SVV (3) a 2008/616/SVV (4).
                  
               
                     (4)
                  
                  
                     Prostredníctvom rozhodnutia 2008/615/SVV sa základné prvky Zmluvy z 27. mája 2005 medzi Belgickým kráľovstvom, Spolkovou republikou Nemecko, Španielskym kráľovstvom, Francúzskou republikou, Luxemburským veľkovojvodstvom, Holandským kráľovstvom a Rakúskou republikou o zintenzívnení cezhraničnej spolupráce, najmä v boji proti terorizmu, cezhraničnej trestnej činnosti a nelegálnej migrácii, transponovali do právneho rámca Únie. Rozhodnutím 2008/616/SVV sa vykonáva rozhodnutie 2008/615/SVV a stanovujú sa v ňom potrebné administratívne a technické ustanovenia na vykonávanie rozhodnutia 2008/615/SVV, najmä pokiaľ ide o automatizovanú výmenu údajov o DNA, daktyloskopických údajov a údajov o evidencii vozidiel. Tieto rozhodnutia tvoria prümské acquis a sú záväzné v súlade so zmluvami a týmito rozhodnutiami.
                  
               
                     (5)
                  
                  
                     V článku 527 dohody o obchode a spolupráci sa stanovuje, že cieľom jej tretej časti (Spolupráca v oblasti presadzovania práva a justičná spolupráca v trestných veciach) hlavy II je nadviazať vzájomnú spoluprácu medzi príslušnými orgánmi presadzovania práva Spojeného kráľovstva na jednej strane a členských štátov na strane druhej, pokiaľ ide o automatizovaný prenos profilov DNA, daktyloskopických údajov a niektorých vnútroštátnych údajov o evidencii vozidiel.
                  
               
                     (6)
                  
                  
                     Spojené kráľovstvo listom z 23. júla 2021 informovalo Komisiu prostredníctvom Osobitného výboru pre spoluprácu v oblasti presadzovania práva a justičnú spoluprácu, že splnilo povinnosti uložené podľa tretej časti hlavy II dohody o obchode a spolupráci, pokiaľ ide o profily DNA a daktyloskopické údaje. Spojené kráľovstvo takisto vydalo vyhlásenia a určilo kontaktné miesta v súlade s kapitolou 0 článkom 22 prílohy 39 k dohode o obchode a spolupráci a vyjadrilo svoju pripravenosť byť hodnotené na účely výmeny údajov o profiloch DNA a daktyloskopických údajov medzi Spojeným kráľovstvom a členskými štátmi.
                  
               
                     (7)
                  
                  
                     Komisia 14. októbra 2021 zaslala Spojenému kráľovstvu dotazníky týkajúce sa automatickej výmeny profilov DNA a daktyloskopických údajov. Spojené kráľovstvo poskytlo Komisii 8. novembra 2021 odpovede na uvedené dotazníky. Uvedené odpovede sa 11. novembra 2021 poskytli hodnotiacemu tímu a predložili pracovnej skupine Rady pre výmenu informácií v oblasti SVV a pracovnej skupine Rady pre Spojené kráľovstvo.
                  
               
                     (8)
                  
                  
                     V súlade s kapitolou 4 prílohy 39 k dohode o obchode a spolupráci Rada 9. novembra 2021 rozhodla, že v súvislosti s profilmi DNA a daktyloskopickými údajmi sa skúšobná prevádzka nevyžaduje.
                  
               
                     (9)
                  
                  
                     Spojené kráľovstvo sa 24. a 25. novembra 2021 podrobilo hodnoteniu, pokiaľ ide o vyhľadávanie a porovnávanie profilov DNA a daktyloskopických údajov. V hodnotiacej správe týkajúcej sa profilov DNA sa dospelo k záveru, že na základe výsledku hodnotenia ex ante by sa zavedenie automatizovaného porovnávania profilov DNA a súvisiaceho toku informácií v Spojenom kráľovstve mohlo považovať za úspešne ukončené, a to na právnej aj technickej úrovni. V hodnotiacej správe týkajúcej sa daktyloskopických údajov sa dospelo k záveru, že na základe výsledku hodnotenia ex ante by sa zavedenie automatizovanej aplikácie pre daktyloskopické údaje a súvisiaceho automatizovaného toku informácií o daktyloskopických údajoch v Spojenom kráľovstve mohlo považovať za úspešne ukončené, a to na právnej aj technickej úrovni.
                  
               
                     (10)
                  
                  
                     Podľa kapitoly 4 článku 5 prílohy 39 k dohode o obchode a spolupráci sa Rade 17. marca 2022 predložili hodnotiace správy, v ktorých sa zhrnuli výsledky dotazníkov a hodnotiacej návštevy.
                  
               
                     (11)
                  
                  
                     Keďže Spojené kráľovstvo splnilo podmienky stanovené v článku 539 dohody o obchode a spolupráci a v prílohe 39 k tejto dohode, Únia by mala podľa článku 540 ods. 2 dohody o obchode a spolupráci určiť dátum alebo dátumy, od ktorých môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci. Únia by mala Spojenému kráľovstvu oznámiť túto pozíciu v Osobitnom výbore pre spoluprácu v oblasti presadzovania práva a justičnú spoluprácu. Za uvedených okolností je preto vhodné stanoviť pozíciu, ktorá sa má zaujať vo vzťahu k Spojenému kráľovstvu, pokiaľ ide o určenie uvedeného dátumu.
                  
               
                     (12)
                  
                  
                     Dohoda o obchode a spolupráci je záväzná pre všetky členské štáty na základe rozhodnutia (EÚ) 2021/689, ktorého hmotnoprávnym základom je článok 217 Zmluvy o fungovaní Európskej únie.
                  
               
                     (13)
                  
                  
                     Dánsko a Írsko sú viazané článkom 540 dohody o obchode a spolupráci na základe rozhodnutia (EÚ) 2021/689, a preto sa zúčastňujú na prijatí a uplatňovaní tohto rozhodnutia, ktorým sa vykonáva dohoda o obchode a spolupráci,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie vyjadriť vo vzťahu k Spojenému kráľovstvu, pokiaľ ide o určenie dátumu, od ktorého môžu členské štáty poskytovať Spojenému kráľovstvu osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci, sa stanovuje v jednostrannom vyhlásení Únie pripojenom k tomuto rozhodnutiu.
         
         
            Článok 2
            Spojenému kráľovstvu sa pozícia Únie uvedená v článku 1 oznámi v Osobitnom výbore pre spoluprácu v oblasti presadzovania práva a justičnú spoluprácu.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 17. júna 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Ú. v. EÚ L 149, 30.4.2021, s. 2.
         
            (2)  Ú. v. EÚ L 149, 30.4.2021, s. 10.
         
            (3)  Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 1).
         
            (4)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).
      
      
         
            PRÍLOHA
            VYHLÁSENIE ÚNIE PODĽA ČLÁNKU 540 ODS. 2 V OSOBITNOM VÝBORE ZRIADENOM ČLÁNKOM 8 ODS. 1 PÍSM. R) DOHODY O OBCHODE A SPOLUPRÁCI MEDZI EURÓPSKOU ÚNIOU A EURÓPSKYM SPOLOČENSTVOM PRE ATÓMOVÚ ENERGIU NA JEDNEJ STRANE A SPOJENÝM KRÁĽOVSTVOM VEĽKEJ BRITÁNIE A SEVERNÉHO ÍRSKA NA STRANE DRUHEJ O DÁTUME, OD KTORÉHO MÔŽU ČLENSKÉ ŠTÁTY POSKYTOVAŤ SPOJENÉMU KRÁĽOVSTVU OSOBNÉ ÚDAJE TÝKAJÚCE SA PROFILOV DNA A DAKTYLOSKOPICKÝCH ÚDAJOV PODĽA ČLÁNKOV 530, 531, 534 A 536 DOHODY O OBCHODE A SPOLUPRÁCI
            
               VYHLÁSENIE EURÓPSKEJ ÚNIE
            
            Členské štáty môžu Spojenému kráľovstvu poskytovať osobné údaje týkajúce sa profilov DNA a daktyloskopických údajov, ako sa uvádza v článkoch 530, 531, 534 a 536 dohody o obchode a spolupráci od 30. júna 2022.